Allir vita að sætin á almennu farrými flugfélaga eru misgóð . Vitaskuld er smekkur fólks misjafn á það hvort best er að vera við ganginn , við glugga , eða í miðjunni , en aftur á móti vilja allir frekar sæti þar sem hægt er að halla sætisbakinu og sem mest pláss er fyrir fæturna . Núorðið hafa ófá flugfélög þann háttinn á að rukka aukalega fyrir skárri sætin , s.s. þau sem eru við neyðarútganga eða næst skilrúmunum sem aðgreina viðskiptafarrýmið frá almenna farrýminu og hafa fyrir vikið betra fótapláss . Oft er verðmunurinn svo lítill að leggjalangir ættu að láta það eftir sér að borga ögn meira nema flugið sé þeim mun styttra . En svo eru flugfélögin sem gefa farþegum alveg frjálst val , og taka ekkert aukagjald fyrir þau sæti sem eru ögn þægilegri . Í samantekt The Points Guy frá árinu 2017 voru þessi flugfélög 28 talsins , og þar á meðal Qatar , ANA , Cathay Pacific , Aeroflot , Alitalia og Emirates . Það er hér sem vefurinn SeatGuru kemur til sögunnar , því þar er búið að safna saman ítarlegum upplýsingum um skástu sætin í hverri flugvél og hægt að sjá miklu betur en á bókunarsíðum flugfélaganna hvar allra bestu sætin er að finna eða hvaða sæti ætti að varast . Ef við tökum t.d. sem dæmi flug Aeroflot frá Moskvu til Bangkok síðastliðinn föstudag , SU 6275 , þá upplýsir SeatGuru notandann um að flogið er með Boeing 777 - 300 vél , og mest fótapláss í röðum 21 , 36 og 50 en aftur á móti ekki hægt að halla sætisbakinu í röðum 35 , 48 og 61 – nokkuð sem enginn vill þurfa að þola í rúmlega tíu tíma löngu flugi . Ekki nóg með það heldur varar Seat Guru sértaklega við sætum næst baðherbergjum og matreiðsluaðstöðu flugþjóna enda getur umgangur á þeim svæðum valdið ónæði og mögulega vakið farþega upp af værum blundi . Eins má sjá á sætakorti SeatGuru hvar festingar eru fyrir vöggur og því mögulega meiri hætta á truflun vegna grátandi barna . Allra verstu sætin eru rækilega merkt , en það er aftasta sætaröðin þar sem fer saman að ekki er hægt að halla aftursætinu og stutt er í salernin . Að sjálfsögðu upplýsir SeatGuru líka hvers konar aðstaða eða þjónusta er í boði og þannig eru t.d. sjónvarpsskjáir við hvert sæti og matur borinn fram á öllum farrýmum í umræddu flugi Aeroflot . Níu sæti til að varast Ef við svo skoðum , til samanburðar , síðdegisflug Icelandair til Kaupmannahafnar þennan sama dag má sjá á SeatGuru að rafmagnsinnstunga er við öll sæti og þráðlaust net í boði . Vefurinn varar sérstaklega við níu sætum um borð ; öftustu sætaröðinni , sætinu næst ganginum í röð 8 og sætunum næst glugganum í röð 12 . Fótaplássið er ríkulega útilátið í röðum 7 , 16 og 17 .